Folketing
2003-04-23

Til hr. Keld Albrechtsen: Jeg forstår udmærket godt, at det kan være vanskeligt at få hoved og hale på det forslag til vedtagelse, som Enhedslisten har fremsat. Men jeg står med teksten her og en garanti for levering til svenskerne, som skal ske ved udbygning af vedvarende energi, og det skal være således, at det kan effektueres på den måde, at svenskerne ikke kommer til at mangle strøm, efter at Barsebäck er lukket, som forudsættes skal ske pr. 1. januar 2004. Det kan simpelt hen ikke lade sig gøre, om vi så postede alle de penge, vi overhovedet kunne skrabe sammen, til at foretage en sådan VE-udbygning, så vi kunne leve op til sådan en garanti. Og vi skal ikke kappe hverken kabel eller forbindelser. Vi skal lægge pres på svenskerne, men det er deres indre anliggende og deres afgørelse, og vi skal se Sverige, Norge, det europæiske marked som ét fælles liberaliseret marked, hvor vi skal hjælpe hinanden med at forsyne med el og anden energi på miljømæssige og økonomisk fornuftige vilkår.